Den ene troede, den anden var faldet i Limfjorden. Redningsfolk stoppede arbejdet, da telefon ringede. - Man kan jo ikke ringe ned fra havbunden.

En våd bytur førte søndag morgen til, at både politi og redningsmandskab kastede alt ind på at redde en mand, man frygtede var faldet i Limfjorden. To brødre havde været i Jomfru Ane Gade, da de gik ned til Jomfru Ane Plads ved Limfjorden. Da storebroren cirka 20 minutter over fem går på toilettet, venter lillebroren på 25 år udenfor. - Da toiletbesøget er overstået, kan den 37-årige ikke finde sin lillebror og frygter, at han er faldet i vandet. Han ringer derfor 112, og vi rykker ud med en patrulje og beredskabet kommer med syv mand, en dykker og en gummibåd, fortæller Mads Hessellund, vagtchef hos Nordjyllands Politi. Fremme ved kajen begynder politi- og redningsfolk at lede efter manden ud for havnebadet uden held. Imens ringer storebroren rundt til familien og fortæller om situationen. - Kort efter får vi at vide, at lillebror har haft ringet til deres far et lille kvarter efter alarmopkaldet, og det kan man jo ikke nede fra havets bund. Derfor indstiller vi efter aftale med politiet vores eftersøgning, siger indsatsleder på stedet, Jesper Rasmussen. Efter at familien havde frygtet en drukneulykke, redningsfolk havde ledt forgæves, og manden ikke kunne finde, viste det sig, at den 25-årige lillebror åbenbart ikke havde tålmodighed til at vente på, at storebroren havde tisset færdigt. Han var gået tilbage i byen.